Mexikói forradalom
A mexikói forradalom egy 1910. november 20-án kezdődő, évekig tartó fegyveres konfliktus volt, amelynek során polgárháború, kormányváltások és társadalmi feszültségek jellemezték az országot. Kitörésének oka Porfirio Díaz sokak által diktatórikusnak tartott kormányzása volt, de miután Díaz lemondott, az újabb és újabb kormányok ellen is felkelések törtek ki. Hogy mikor ért véget a forradalom, arról megoszlanak a vélemények: vannak, akik szerint az 1917-es querétarói alkotmány kiadásával már lezárult, mások viszont azt mondják, az ez utáni évek is még beleszámítandók a forradalom időszakába.